Täna, 10. augustil kell 18:00 toimub Arvamusfestivalil debatt teemal Kas solidaarsele ravikindlustusele on alternatiivi?
Solidaarse ravikindlustuse eest seisab tervise- ja tööminister Riina Sikkut, kellega debateerivad sellel olulisel teemal Reformierakonna esinaine Kaja Kallas ja teadlane Taavi Tillmann. Arutelu veab Allar Tankler.
Me kõik soovime olla terved, aga kui vajame arstiabi, tagab selle toimiv meditsiinisüsteem. Tänapäevane arstiabi on kulukas ning alati on tunne, et see võiks olla meile veelgi kättesaadavam. Eestis, nagu ka kõikjal vananeva ühiskonnaga Euroopa riikides, seisavad tervishoiusüsteemid silmitsi väljakutsetega: ravijärjekorrad, uued ja üha kallimad ravimid ja meditsiiniseadmed, kõrge omaosalus, maapiirkondades arstiabi tagamine. Lahendusteks pakutakse tihtipeale välja just rahastamise ümberkorraldusi, näiteks eraravikindlustust või kogumiskontosid. Arutame, kas haigekassa mudelile on Eestis tegelikult alternatiivi.
Muuhulgas räägime neil teemadel:
- mida me oma ühiselt tervise jaoks kogutud raha eest peaksime saama?
- kui tõhus on meie haigekassa?
- kas erakindlustus lahendaks kitsaskohti, mida haigekassa ei suuda?
- milliseid valikuid annab erakindlustus inimestele juurde? milliseid piiranguid tekitab?
- mis juhtuks, kui ravikindlustuskaitset laiendataks kõigile?
Arutelu toimub Paides Arvamusfestivalil sotside alal.